b'\n_START_ARTICLE_\nTermoelektrarna Toplarna Ljubljana\n_START_SECTION_\nProizvodnja\n_START_PARAGRAPH_\nNa leto TE-TOL proizvede povpre\xc4\x8dno 1250 gigavatnih ur (GWh) toplotne energije, s katero oskrbuje ve\xc4\x8d kot 90 odstotkov potreb v sistemu daljinskega ogrevanja mesta Ljubljane. Koli\xc4\x8dina proizvedene ogrevne toplote v TE-TOL-u predstavlja pribli\xc5\xbeno polovico vseh potreb po toplotni energiji v sistemih daljinskega ogrevanja Slovenije. _NEWLINE_Povpre\xc4\x8dna letna proizvodnja elektri\xc4\x8dne energije zna\xc5\xa1a 400 GWh, kar predstavlja 3 odstotke potreb v celotnem slovenskem merilu. Ker je vsa elektri\xc4\x8dna energija proizvedena v soproizvodnji, ta dele\xc5\xbe predstavlja najve\xc4\x8dji dele\xc5\xbe visokou\xc4\x8dinkovite proizvodnje elektri\xc4\x8dne energije v Slovenije._NEWLINE_TE-TOL proizvaja tudi tehnolo\xc5\xa1ko paro in nudi sistemske storitve za elektroenergetski sistem Slovenije._NEWLINE_Za proizvodnjo energije uporablja premogovno tehnologijo v treh glavnih enotah (bloki 1, 2, 3), s skupno instalirano mo\xc4\x8djo: Elektri\xc4\x8dna mo\xc4\x8d: 124 megavatov (MW), Toplotna mo\xc4\x8d: 486 MW (od tega 350 MW v soproizvodnji).\n_START_SECTION_\nEnergenti\n_START_PARAGRAPH_\nOd leta 2002 je primarni energent TE-TOL-a rjav indonezijski premog (povpre\xc4\x8dna poraba 440.000 ton letno), ki je zaradi svojih tehnolo\xc5\xa1kih lastnosti oziroma kakovosti glede na zakonske okoljske zahteve najprimernej\xc5\xa1i za kurjenje v njegovih kurilnih napravah (ima ustrezno visoko kurilno vrednost in nizki vsebnosti \xc5\xbevepla (pod 0,2\xc2\xa0%) in pepela (1-3\xc2\xa0%))._NEWLINE_Konec leta 2008 je TE-TOL v proizvodni proces uvedel obnovljiv vir energije \xe2\x80\x93 lesne sekance, ki nadome\xc5\xa1\xc4\x8dajo okoli 20 odstotkov premoga v bloku 3. Z uporabo lesnih sekancev (povpre\xc4\x8dna poraba 63.000 ton letno) je TE-TOL uspel zmanj\xc5\xa1ati izpuste ogljikovega dioksida (CO2) za 10 odstotkov na letni ravni. _NEWLINE_Z obstoje\xc4\x8do premogovno tehnologijo na podlagi izvedenih posodobitev in kurilno-tehni\xc4\x8dnih ukrepov TE-TOL zagotavlja nizke izpuste toplogrednih plinov in ve\xc4\x8d kot 18-odstotni prihranek primarne energije, kar je ve\xc4\x8d od mejne 10-odstotne vrednosti, ki jo navaja evropska Direktiva 2004/8/ES. To TE-TOL  uvr\xc5\xa1\xc4\x8da med visoko u\xc4\x8dinkovite soproizvodnje elektri\xc4\x8dne in toplotne energije.\n_START_SECTION_\nNa\xc4\x8drti\n_START_PARAGRAPH_\nLeta 2014 bo TE-TOL skoraj polovico premoga nadomestil z zemeljskim plinom. S plinsko-parnim kombiniranim procesom, ki bo postopoma nadomestil bloka 1 in 2, bo \xc5\xa1e dodatno zmanj\xc5\xa1al vplive na okolje, predvsem izpuste du\xc5\xa1ikovega oksida (NOx) in CO2 na enoto koristne energije, in podvojil proizvodnjo elektri\xc4\x8dne energije iz soproizvodnje. Pomemben prispevek bo ob\xc4\x8dutiti tudi na nacionalni ravni, saj se bo pove\xc4\x8dala proizvodnja elektri\xc4\x8dne energije iz soproizvodnje ter instalirana mo\xc4\x8d za proizvodnjo elektri\xc4\x8dne energije v elektroenergetskem sistemu.'